b'\n_START_ARTICLE_\nSuomen Paralympiakomitea\n_START_SECTION_\nVammaishuippu-urheilu\n_START_PARAGRAPH_\nSuomen Paralympiakomitea on vammaishuippu-urheilun kokonaiskoordinoija. Vammaishuippu-urheilu on m\xc3\xa4\xc3\xa4r\xc3\xa4tietoista ja suunnitelmallista maajoukkuetasoista toimintaa, jonka p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on vammaisurheilijoiden menestyminen kansainv\xc3\xa4lisiss\xc3\xa4 arvokilpailuissa, ennen kaikkea paralympialaisissa. Paralympialajien lis\xc3\xa4ksi menestyst\xc3\xa4 pyrit\xc3\xa4\xc3\xa4n hakemaan my\xc3\xb6s esimerkiksi maailmanmestaruuskilpailuissa.\n_START_SECTION_\nHuippu-urheiluyksikk\xc3\xb6\n_START_PARAGRAPH_\nHuippu-urheiluyksikk\xc3\xb6 johtaa ja koordinoi huippu-urheiluverkoston toimintaa mukaan lukien vammaishuippu-urheilu ja vastaa yhdess\xc3\xa4 lajiliittojen kanssa pitk\xc3\xa4n aikav\xc3\xa4lin huippu-urheilumenestyksest\xc3\xa4. Huippu-urheiluyksikk\xc3\xb6 vastaa talous-, osaamis- ja olosuhderesurssien ohjaamisesta verkoston k\xc3\xa4ytt\xc3\xb6\xc3\xb6n ja vahvistaa yhteisty\xc3\xb6h\xc3\xb6n ohjaavan toimintatavan kehittymist\xc3\xa4. Huippu-urheiluyksik\xc3\xb6n kautta resurssit kohdistetaan urheilijoiden, valmentajien ja muiden verkoston toimijoiden arjen tukemiseen kolmen ohjelman kautta. Ohjelmat ovat Huippuvaiheen ohjelma, Urheiluakatemiaohjelma ja Osaamisohjelma._NEWLINE_Huippu-urheiluyksik\xc3\xb6n osana kisayksikk\xc3\xb6 vastaa joukkueiden valmistelusta ja l\xc3\xa4hett\xc3\xa4misest\xc3\xa4 monilajiseen arvokilpailuun kunkin nelivuotisen olympiadin aikana.\n_START_SECTION_\nParalympialajit\n_START_PARAGRAPH_\nKes\xc3\xa4paralympialaisissa kilpaillaan 22 lajissa ja talviparalympialaisissa kuudessa lajissa. Uuden lajin lis\xc3\xa4\xc3\xa4minen paralympialaisiin vaatii muun muassa laajaa harrastustoimintaa ja kansainv\xc3\xa4list\xc3\xa4 kilpailutoimintaa sek\xc3\xa4 kovia tuloksia. T\xc3\xa4ll\xc3\xa4 hetkell\xc3\xa4 kehitell\xc3\xa4\xc3\xa4n lajim\xc3\xa4\xc3\xa4rien lis\xc3\xa4\xc3\xa4mist\xc3\xa4 sek\xc3\xa4 kes\xc3\xa4- ett\xc3\xa4 talvikisoihin. Vuoden 2020 Tokion kes\xc3\xa4paralympialaisissa uusina lajeina paralympialaisiin tulevat taekwondo ja sulkapallo. Uusiin kes\xc3\xa4paralympialajeihin lukeutuvat my\xc3\xb6s triathlon ja melonta, jotka olivat Riossa 2016 ensimm\xc3\xa4ist\xc3\xa4 kertaa virallisina lajeina. Talvilajeista uusin on lumilautailu, jossa kilpailtiin ensimm\xc3\xa4ist\xc3\xa4 kertaa vuoden 2014 talviparalympialaisissa Sotshissa.\n_START_SECTION_\nLuokittelu\n_START_PARAGRAPH_\nLuokittelun tavoitteena on taata kaikille kilpailijoille tasapuoliset l\xc3\xa4ht\xc3\xb6kohdat, jossa lopputuloksen ratkaisee urheilulliset tekij\xc3\xa4t ja suoritus, ei vamman haitta-aste. Sit\xc3\xa4 voidaan verrata vammattomien painoluokkiin (esimerkiksi judo, paini tai nyrkkeily). Luokittelu on aina lajikohtaista, sill\xc3\xa4 lajit vaativat urheilijoilta erilaisia ominaisuuksia. T\xc3\xa4ll\xc3\xb6in my\xc3\xb6s vamman vaikutus urheilusuoritukseen on erilainen._NEWLINE_Luokittelussa on tarkoituksena selvitt\xc3\xa4\xc3\xa4 kolme asiaa: onko urheilijan vamma soveltuva paralympiaurheiluun, t\xc3\xa4ytt\xc3\xa4\xc3\xa4k\xc3\xb6 urheilijan vamma minimikriteerit, ja mik\xc3\xa4 luokka on oikea urheilijan toimintakyvyn rajoite huomioiden._NEWLINE_Luokitteluprosessissa on tyypillisesti kolme vaihetta, joiden pohjalta p\xc3\xa4\xc3\xa4dyt\xc3\xa4\xc3\xa4n lopputulokseen. Prosessissa arvioidaan joko fyysinen, visuaalinen tai kognitiivinen toiminta, kuten mahdolliset liikerajoitukset, lihasvoima tai esimerkiksi n\xc3\xa4k\xc3\xb6kyky. Sen lis\xc3\xa4ksi tavallisesti havainnoidaan lajitekninen suoritus sek\xc3\xa4 kilpailusuoritus.\n_START_SECTION_\nSoveltuvat vammat\n_START_PARAGRAPH_\nUrheilijat luokitellaan kolmessa eri vammaryhm\xc3\xa4ss\xc3\xa4: n\xc3\xa4k\xc3\xb6vammaiset, liikuntavammaiset ja kehitysvammaiset. Jokainen paralympialaji m\xc3\xa4\xc3\xa4rittelee mille vammaryhmille laji on tarkoitettu. Osa lajeista on vain yhden vammaryhm\xc3\xa4n lajeja, kuten maalipallo. Sen sijaan jotkut lajit, kuten uinti ja yleisurheilu, sis\xc3\xa4lt\xc3\xa4v\xc3\xa4t kaikki vammaryhm\xc3\xa4t._NEWLINE_Urheilijan vamman tulee aiheutua pysyv\xc3\xa4st\xc3\xa4 terveydentilasta, ja sen tulee kuulua johonkin kymmenest\xc3\xa4 vammaryhm\xc3\xa4st\xc3\xa4.\n_START_SECTION_\nPara School Day\n_START_PARAGRAPH_\nSuomen Paralympiakomitea on j\xc3\xa4rjest\xc3\xa4nyt Para School Day -liikuntap\xc3\xa4ivi\xc3\xa4 joka kev\xc3\xa4t vuodesta 2010. Para School Day -liikuntap\xc3\xa4iv\xc3\xa4n tavoitteena on luoda el\xc3\xa4myksellinen liikuntap\xc3\xa4iv\xc3\xa4, joka ohjaa nuoria oivaltamaan paraurheilun kulttuuria._NEWLINE_Toiminnan kautta on luontevaa tutustua erilaisuuteen, yhdenvertaisuuteen sek\xc3\xa4 vieraisiin apuv\xc3\xa4lineisiin. Liikuntap\xc3\xa4iv\xc3\xa4\xc3\xa4n osallistuu urheilijavieras, jolta oppilaat voivat kysell\xc3\xa4 mielt\xc3\xa4 askarruttavia kysymyksi\xc3\xa4. Sen lis\xc3\xa4ksi liikuntap\xc3\xa4iv\xc3\xa4n tavoitteena on sek\xc3\xa4 kannustaa nuoria panostamaan parempaan yhteishenkeen, ett\xc3\xa4 innostaa omaan liikkumiseen. Para School Day -liikuntap\xc3\xa4iv\xc3\xa4n sis\xc3\xa4lt\xc3\xb6 monipuolistaa koulun liikuntatuntien sis\xc3\xa4lt\xc3\xb6\xc3\xa4 ja antaa opettajille uusia ideoita ja toimintamalleja soveltaa liikunnanopetusta.\n_START_SECTION_\nPara Talent Day\n_START_PARAGRAPH_\nPara Talent Day on vammaisurheilun testip\xc3\xa4iv\xc3\xa4, joka on suunnattu yli 13-vuotiaille henkil\xc3\xb6ille, joilla on jokin vamma ja jotka ovat innostuneita urheilusta. Tapahtuman tavoitteena on l\xc3\xb6yt\xc3\xa4\xc3\xa4 uusia urheilijoita vammaiskilpaurheiluun ja auttaa heit\xc3\xa4 eteenp\xc3\xa4in urheilijan polullaan._NEWLINE_Para Talent Day koostuu vammaiskilpaurheilu-infosta sek\xc3\xa4 Kasva Urheilijaksi -taitovalmiustesteist\xc3\xa4. Testin eri osiot antavat urheilijalle, valmentajalle ja vanhemmille arvokasta tietoa urheilijan perusliikuntataidoista sek\xc3\xa4 valmiuksista edet\xc3\xa4 vaativimpien motoristen taitojen opetteluun ja niiden kehitt\xc3\xa4miseen._NEWLINE_Para Talent Day:n tavoitteena on kertoa urheilijoille niist\xc3\xa4 kanavista ja paikoista, mit\xc3\xa4 kautta voi tulla mukaan eri lajeihin sek\xc3\xa4 antaa konkreettisia keinoja kuinka omaa urheilijan polkua ja uraa voi l\xc3\xa4hte\xc3\xa4 rakentamaan ja kehitt\xc3\xa4m\xc3\xa4\xc3\xa4n. Testitapahtumassa urheilijan on my\xc3\xb6s mahdollista tavata lajien valmentajia, luokittelijoita, Paralympiakomitean v\xc3\xa4ke\xc3\xa4 sek\xc3\xa4 muita urheilusta innostuneita nuoria.'